Euroopan parlamentin ja neuvoston asetus (EY) N:o 1804/2003,

annettu 22 päivänä syyskuuta 2003,

asetuksen (EY) N:o 2037/2000 muuttamisesta kriittisiin käyttötarkoituksiin vietyjen halonien valvonnan, kloorifluorihiilivetyjä sisältävien tuotteiden ja laitteiden viennin sekä bromikloorimetaanin valvonnan osalta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 175 artiklan 1 kohdan,

ottavat huomioon komission ehdotuksen(1),

ottavat huomioon Euroopan talous- ja sosiaalikomitean lausunnon(2),

ovat kuulleet alueiden komiteaa,

noudattavat perustamissopimuksen 251 artiklassa määrättyä menettelyä(3),

sekä katsovat seuraavaa:

(1) Otsonikerrosta heikentävistä aineista 29 päivänä kesäkuuta 2000 annettua Euroopan parlamentin ja neuvoston asetusta (EY) N:o 2037/2000(4) sovellettaessa on tullut esiin useita seikkoja, jotka edellyttävät kyseisen asetuksen muuttamista. Näistä kysymyksistä, jotka liittyvät asetuksen tehokkaaseen ja turvalliseen täytäntöönpanoon, on keskusteltu jäsenvaltioiden kanssa asetuksen hallintokomiteassa. Tässä asetuksessa esitetään asetukseen (EY) N:o 2037/2000 neljää muutosta.

(2) Komission tehtävänä on asetuksen (EY) N:o 2037/2000 4 artiklan 4 kohdan iv alakohdan mukaan arvioida vuosittain uudelleen kyseisen asetuksen liitteessä VII luetellut halonien kriittiset käyttötarkoitukset. Kyseisessä asetuksessa ei kuitenkaan säädetä, että näiden arviointien yhteydessä olisi asetettava määräajat, joiden kuluessa kyseiset kriittiset käyttötarkoitukset olisi vaiheittain kiellettävä, kun löydetään ja otetaan käyttöön sopivia vaihtoehtoja. Ensimmäisessä kyseisen asetuksen liitteen VII arvioinnin yhteydessä kyseiseen asetukseen tehtävässä muutoksessa säädetään mahdollisuudesta vahvistaa määräajat, joiden kuluessa halonien käyttöä kriittisiin käyttötarkoituksiin vähennetään ottaen huomioon teknisesti ja taloudellisesti toteutuskelpoisten, ympäristön ja terveyden kannalta hyväksyttävien vaihtoehtojen tai teknologioiden saatavuus. Näin olisi varmistettava se, että halonien käyttöä kriittisiin käyttötarkoituksiin pystytään edelleen vähentämään ja tämän myötä nopeuttamaan otsonikerroksen vahvistumista.

(3) Toinen tarkistus koskee halonien vientiä asetuksen (EY) N:o 2037/2000 liitteessä VII lueteltuihin kriittisiin käyttötarkoituksiin. Tammikuun 1 päivästä 2004 halonien käyttö on kyseisen asetuksen mukaan sallittua ainoastaan sen liitteessä VII lueteltuihin käyttötarkoituksiin eli palontorjuntalaitteissa Euroopan yhteisössä. Kyseiset käyttötarkoitukset katsotaan "kriittisiksi", koska niillä ei tällä hetkellä ole teknisesti ja taloudellisesti toteutuskelpoisia vaihtoehtoja. Kaikkia haloneja sisältäviä laitteita, joita ei ole lueteltu liitteessä VII, katsotaan näin ollen käytettävän muihin kuin kriittisiin käyttötarkoituksiin. Kaikki haloneja sisältävät laitteet, joita ei käytetä kriittisiin käyttötarkoituksiin, olisi poistettava käytöstä 31 päivään joulukuuta 2003 mennessä. Käytöstä poistettuja haloneja olisi sallittava varastoida kriittisiä käyttötarkoituksia varten, viedä kriittisiä käyttötarkoituksia varten tarkoitetusta varastosta tai hävittää.

(4) Asetuksen (EY) N:o 2037/2000 11 artiklan 1 kohdan d alakohdan mukaisesti sallitaan "haloneja sisältävien tuotteiden ja laitteiden vienti asetuksen liitteessä VII lueteltujen kriittisten käyttötarkoitusten tyydyttämiseksi". Kyseistä artiklaa olisi muutettava siten, että halonien vienti irtotavarana sallitaan kriittisiin käyttötarkoituksiin 31 päivään joulukuuta 2009 saakka, mikäli se saadaan talteen otetusta, kierrätetystä ja regeneroidusta halonista, joka on varastoitu kriittisiä käyttötarkoituksia varten toimivaltaisen viranomaisen sallimiin tai käyttämiin tiloihin. Halonien vientiä irtotavarana olisi tarkasteltava uudelleen viennin kieltämiseksi tarvittaessa ennen 31 päivää joulukuuta 2009. Halonien vienti kriittisiin käyttötarkoituksiin olisi kiellettävä 31 päivän joulukuuta 2003 jälkeen, mikäli halonit eivät ole peräisin tiloista, joihin toimivaltainen viranomainen on sallinut halonien varastoinnin kriittisiä käyttötarkoituksia varten tai joita viranomainen on käyttänyt varastointiin.

(5) Komission olisi vastattava vientilupien myöntämisestä tuotteissa ja laitteissa olevien halonien vientiin kriittisiä käyttötarkoituksia varten. Komission olisi annettava vientilupa vasta sen jälkeen, kun kyseisen jäsenvaltion toimivaltainen viranomainen on todentanut, että vienti koskee yhtä tai useampaa asetuksen (EY) N:o 2037/2000 liitteessä VII luetelluista kriittisistä erityiskäyttötarkoituksista. Lisäksi viejän olisi ilmoitettava todelliset vientimäärät vuoden lopussa.

(6) Jäsenvaltioiden olisi ilmoitettava vuosittain valvottavista aineista, myös talteen otetuista, kierrätetyistä, regeneroiduista tai hävitetyistä haloneista. Tällä hetkellä asetuksessa (EY) N:o 2037/2000 säädetään, että ilmoitus on tehtävä viimeistään 31 päivänä joulukuuta 2001 vuosiraportin sijasta. Vuosittain tehtävät ilmoitukset ovat kuitenkin tärkeitä tulevaisuudessa, jotta voidaan arvioida edistymistä, erityisesti sellaisten halonien hävittämisen osalta, jotka jäävät kriittisiä käyttötarkoituksia koskevien vaatimusten yli.

(7) Kolmas muutos koskee valvottavien aineiden tai valvottuja aineita sisältävien tuotteiden vientiä. Valvottavien aineiden tai valvottavia aineita sisältävien tuotteiden vienti olisi kiellettävä. Tämä kielto kannustaa kyseisten valvottavien aineiden talteenottoon ja hävittämiseen asetuksen (EY) N:o 2037/2000 16 artiklan mukaisesti. Ennen kaikkea on tarkoitus lopettaa CFC-yhdisteitä sisältävien käytettyjen jäähdytys- ja ilmastointilaitteiden, erityisesti kotitalouksissa käytettävien jääkaappien, pakastimien ja rakennuseristyksiin käytettävän solumuovin kasvava vientikauppa kehitysmaihin. Koska kehitysmaissa ei ole laitoksia CFC-yhdisteiden hävittämistä varten, tuotteiden sisältämät CFC-yhdisteet vuotavat lopulta ilmakehään ja aiheuttavat vahinkoa otsonikerrokselle. Lisäksi kehitysmaat alkavat nyt luopua CFC-yhdisteiden käytöstä, ja monet maat ovat ilmoittaneet, että ne eivät halua vastaanottaa CFC-yhdisteitä sisältäviä käytettyjä tuotteita ja laitteita.

(8) Asetusta (EY) N:o 2037/2000 ei sovelleta ainoastaan jäähdytys- ja ilmastointilaitteisiin, vaan kaikkiin tuotteisiin ja laitteisiin, jotka sisältävät eristykseen käytettävää solumuovia tai integraalirakennesolumuovia, jonka valmistamisessa on käytetty CFC-yhdisteitä. Tämä voi merkitä esimerkiksi sitä, että CFC-yhdisteistä valmistettua eristykseen käytettävää kovaa solumuovia tai integraalirakennesolumuovia sisältäviä käytettyjä ilma-aluksia tai ajoneuvoja ei voitaisi viedä Euroopan yhteisöstä. Koska kyseisellä asetuksella oli tarkoitus kieltää ainoastaan CFC-yhdisteitä sisältävien käytettyjen jäähdytys- ja ilmastointilaitteiden muttei muiden CFC-yhdisteistä valmistettua muovia sisältävien tuotteiden ja laitteiden vientiä, on tarpeen muuttaa asetusta CFC-yhdisteitä sisältävien muiden kuin alunperin tarkoitettujen tuotteiden poissulkemiseksi.

(9) Neljäs muutos koskee asetuksen (EY) N:o 2037/2000 22 artiklan ja liitteen II uusia aineita koskevia säännöksiä. Kyseisessä asetuksessa ei säädetä samantasoisesta valvonnasta liitteeseen II sisältyvän uuden aineen (bromikloorimetaanin) suhteen kuin se, jota sovelletaan muihin valvottaviin aineisiin, ja tästä syystä Euroopan yhteisö ei kaikilta osin täytä Montrealin pöytäkirjaan perustuvia velvoitteitaan. Tilanteen korjaamiseksi on tarpeen, että valvottaviin aineisiin sovellettavia säännöksiä sovelletaan myös bromikloorimetaaniin.

(10) Muutokset asetukseen (EY) N:o 2037/2000 vastaavat täysin asetuksen ympäristötavoitteita, joihin sisältyy otsonikerroksen tehostettu suojeleminen mahdollisuuksien mukaan, otsonikerrosta heikentävien aineiden kokonaistuotannon vähentäminen, otsonikerrosta heikentävien aineiden kuljetusta koskevien turvallisten käytäntöjen edistäminen, viennin pakollisen seurannan varmistaminen ja tarvittaessa asetuksen säännösten oikeudellinen selkeyttäminen,

OVAT ANTANEET TÄMÄN ASETUKSEN:

1 artikla

Muutetaan asetus (EY) N:o 2037/2000 seuraavasti:

1) Korvataan 1 artiklan ensimmäinen kohta seuraavasti:"Tämä asetus koskee täysin halogenoitujen kloorifluorihiilivetyjen, muiden täysin halogenoitujen kloorifluorihiilivetyjen, halonien, hiilitetrakloridin, 1,1,1-trikloorietaanin, metyylibromidin, osittain halogenoitujen bromifluorihiilivetyjen, osittain halogenoitujen kloorifluorihiilivetyjen ja bromikloorimetaanin tuotantoa, tuontia, vientiä, markkinoille saattamista, käyttöä, talteenottoa, kierrätystä, regenerointia ja hävittämistä, tietojen antamista näistä aineista sekä näitä aineita sisältävien tuotteiden ja laitteiden tuontia, vientiä, markkinoille saattamista ja käyttöä."

2) Muutetaan 2 artikla seuraavasti:

a) Korvataan neljäs luetelmakohta seuraavasti:

"- 'valvottavilla aineilla' täysin halogenoituja kloorifluorihiilivetyjä, muita täysin halogenoituja kloorifluorihiilivetyjä, haloneja, hiilitetrakloridia, 1,1,1-trikloorietaania, metyylibromidia, osittain halogenoituja bromifluorihiilivetyjä, osittain halogenoituja kloorifluorihiilivetyjä ja bromikloorimetaania joko yksinään tai seoksessa, joko käyttämättöminä, talteenotettuina, kierrätettyinä tai regeneroituina. Tämä määritelmä ei kata valvottavia aineita, joita on muussa tuotteessa kuin kyseisen aineen kuljettamiseksi tai varastoimiseksi käytetyssä astiassa, eikä merkityksettömiä määriä valvottavia aineita, jotka ovat syntyneet valmistusprosessissa tahattomasti tai sivutuotteena tai raaka-aineista, jotka eivät ole reagoineet, tai valvottavien aineiden käytöstä prosessireagensseina, joita on kemiallisissa aineissa epäpuhtausjääminä, eikä aineita, joita vapautuu tuotteen valmistuksen tai käsittelyn aikana,"

b) Lisätään yhdennentoista luetelmakohdan jälkeen luetelmakohta seuraavasti:

"- 'bromikloorimetaanilla' liitteessä I mainittua IX ryhmään kuuluvaa valvottua ainetta".

3) Lisätään 3 artiklan 1 kohtaan alakohta seuraavasti:

"g) bromikloorimetaani"

4) Muutetaan 4 artikla seuraavasti:

a) Lisätään 1 kohtaan alakohta seuraavasti:

"g) bromikloorimetaani".

b) Korvataan 4 kohdassa iv alakohta seuraavasti:

"iv) Mitä 1 kohdan c alakohdassa säädetään, ei sovelleta nykyisissä sammutusjärjestelmissä käytettävien, talteenotettujen, kierrätettyjen tai regeneroitujen halonien markkinoille saattamiseen ja käyttöön ennen 31 päivää joulukuuta 2002 eikä liitteessä VII lueteltuihin kriittisiin käyttötarkoituksiin tarkoitettujen halonien markkinoille saattamiseen ja käyttöön. Jäsenvaltioiden toimivaltaisten viranomaisten on ilmoitettava vuosittain komissiolle kriittisiin käyttötarkoituksiin käytettyjen halonien määrät, toimenpiteet, joita on toteutettu näiden aineiden päästöjen vähentämiseksi ja arvio kyseisistä päästöistä sekä käynnissä olevat toimet sopivien vaihtoehtojen löytämiseksi ja käyttämiseksi. Komissio arvioi vuosittain uudelleen liitteessä VII luetteloidut kriittiset käyttötarkoitukset ja päättää tarvittaessa niiden muuttamisesta sekä kyseisten käyttötarkoitusten vaiheittaisen kieltämisen määräajoista silloin, kun tämä on asianmukaista, ottaen huomioon sekä teknisesti että taloudellisesti toteutuskelpoisten, ympäristön ja terveyden kannalta hyväksyttävien vaihtoehtojen tai teknologioiden saatavuuden 18 artiklan 2 kohdassa tarkoitettua menettelyä noudattaen."

c) Korvataan 6 kohta seuraavasti:

"6. Täysin halogenoituja kloorifluorihiilivetyjä, muita täysin halogenoituja kloorifluorihiilivetyjä, haloneja, hiilitetrakloridia, 1,1,1-trikloorietaania, osittain halogenoituja bromifluorihiilivetyjä ja bromikloorimetaania sisältävien tuotteiden ja laitteiden tuonti ja markkinoille saattaminen on kiellettyä lukuun ottamatta niitä tuotteita ja laitteita, joiden osalta vastaavan valvottavan aineen käyttö on sallittu 3 artiklan 1 kohdan toisen alakohdan mukaisesti tai se sisältyy liitteessä VII olevaan luetteloon. Tämä kielto ei koske tuotteita ja laitteita, joiden voidaan osoittaa olevan valmistettuja ennen tämän asetuksen voimaantuloa."

5) Korvataan 6 artiklan 1 kohta seuraavasti:

"1. Valvottavien aineiden luovuttaminen vapaaseen liikkeeseen yhteisössä tai valvottavien aineiden sisäinen jalostus edellyttää tuontiluvan esittämistä. Komissio myöntää luvat todettuaan, että 6, 7, 8 ja 13 artiklan säännöksiä noudatetaan. Komissio toimittaa kustakin luvasta jäljennöksen sen jäsenvaltion toimivaltaiselle viranomaiselle, johon kyseiset aineet on määrä tuoda. Tätä varten kukin jäsenvaltio nimeää toimivaltaisen viranomaisen. Valvottavia aineita, jotka kuuluvat liitteessä I lueteltuihin I, II, III, IV, V ja IX ryhmään ei saa tuoda sisäistä jalostusta varten."

6) Muutetaan 11 artiklan 1 kohta seuraavasti:

a) Korvataan 1 kohdan johdantokappale seuraavasti:

"1. Täysin halogenoitujen kloorifluorihiilivetyjen, muiden täysin halogenoitujen kloorifluorihiilivetyjen, halonien, hiilitetrakloridin, 1,1,1-trikloorietaanin, osittain halogenoitujen bromifluorihiilivetyjen ja bromikloorimetaanin tai näitä valvottavia aineita sisältävien tuotteiden ja laitteiden, jotka eivät ole henkilökohtaisia tavaroita tai joiden jatkuva toiminta edellyttää näiden aineiden saatavuutta, vienti yhteisöstä on kielletty. Tätä kieltoa ei sovelleta vientiin, joka koskee:"

b) Korvataan d alakohta seuraavasti:

"d) talteen otettuja, kierrätettyjä ja regeneroituja haloneja, jotka on varastoitu kriittisiä käyttötarkoituksia varten toimivaltaisen viranomaisen sallimiin tai käyttämiin tiloihin liitteessä VII lueteltujen kriittisten käyttötarkoitusten tyydyttämiseksi 31 päivään joulukuuta 2009 saakka sekä haloneja sisältäviä tuotteita ja laitteita liitteessä VII lueteltujen kriittisten käyttötarkoitusten tyydyttämiseksi. Komissio tarkastelee uudelleen 1 päivään tammikuuta 2005 mennessä mainittujen kriittiseen käyttöön tarkoitettujen talteen otettujen, kierrätettyjen ja regeneroitujen halonien vientiä ja tekee tarvittaessa 18 artiklan 2 kohdassa tarkoitetun menettelyn mukaisesti päätöksen viennin kieltämisestä tarvittaessa ennen 31 päivää joulukuuta 2009;"

c) Lisätään alakohta seuraavasti:

"g) Käytettyjä tuotteita ja laitteita, jotka sisältävät sellaista eristykseen käytettävää kovaa solumuovia tai sellaista integraalirakennesolumuovia, jonka valmistamisessa on käytetty kloorifluorihiilivetyjä. Tämä poikkeus ei koske:

- jäähdytys- ja ilmastointilaitteita ja -tuotteita,

- jäähdytysaineina käytettäviä kloorifluorihiilivetyjä sisältäviä jäähdytys- ja ilmastointilaitteita ja -tuotteita tai jäähdytys- ja ilmastointilaitteita ja -tuotteita, joiden jatkuva toiminta edellyttää sellaisten kloorifluorihiilivetyjen saatavuutta, joita käytetään jäähdytysaineina muissa laitteissa ja tuotteissa,

- rakennuseristeinä käytettäviä vaahtoja ja tuotteita."

7) Lisätään 11 artiklaan kohta seuraavasti:

"4. 31 päivästä joulukuuta 2003 lähtien yhteisöstä ei saa viedä sellaisia kriittisiin käyttötarkoituksiin tarkoitettuja haloneita, jotka eivät ole peräisin toimivaltaisen viranomaisen kriittisiä käyttötarkoituksia varten sallimista tai käyttämistä varastointitiloista."

8) Korvataan 12 artiklan 1 kohta seuraavasti:

"1. Valvottavien aineiden vienti yhteisöstä edellyttää vientilupaa. Komissio myöntää luvat yrityksille 1 päivänä tammikuuta 2001 alkavaksi ja 31 päivänä joulukuuta 2001 päättyväksi ajanjaksoksi ja jokaiseksi sitä seuraavaksi kahdentoista kuukauden ajanjaksoksi todettuaan ensin, että 11 artiklan säännöksiä noudatetaan. Halonien vientiä valvottavina aineina koskeviin lupiin liittyvät säännökset esitetään 4 kohdassa. Komissio toimittaa kustakin luvasta jäljennöksen kyseisen jäsenvaltion toimivaltaiselle viranomaiselle."

9) Lisätään 12 artiklaan kohta seuraavasti:

"4. Halonien sekä haloneja sisältävien tuotteiden ja laitteiden vienti yhteisöstä liitteessä VII lueteltujen kriittisten käyttötarkoitusten tyydyttämiseksi edellyttää vientilupaa ajalle 1 päivästä tammikuuta 31 päivään joulukuuta 2004 ja kullekin 12 kuukauden jaksolle sen jälkeen. Komissio myöntää luvat viejälle sen jälkeen, kun kyseisen jäsenvaltion toimivaltainen viranomainen on todentanut, että 11 artiklan 1 kohdan d alakohdan säännöksiä noudatetaan. Vientilupahakemuksessa on esitettävä:

- viejän nimi ja osoite,

- viennin kaupallinen kuvaus,

- halonien kokonaismäärä,

- tuotteiden ja laitteiden lopullinen määrämaa tai -maat,

- ilmoitus siitä, että haloneja viedään liitteessä VII lueteltua erityistä kriittistä käyttötarkoitusta varten,

- kaikki toimivaltaisen viranomaisen tarpeellisiksi katsomat lisätiedot."

10) Korvataan 16 artiklan 6 kohta seuraavasti:

"6. Jäsenvaltioiden on ilmoitettava komissiolle viimeistään 31 päivänä joulukuuta 2001 ja kunkin sitä seuraavan 12 kuukauden jakson osalta, mitä järjestelmiä on otettu käyttöön käytettyjen valvottavien aineiden talteenottoa varten ja kuinka suuria määriä näitä aineita on otettu talteen, kierrätetty, regeneroitu tai hävitetty."

11) Muutetaan 19 artikla seuraavasti:

a) Lisätään kohta seuraavasti:

"4a) Viejän on ilmoitettava komissiolle vuosittain ennen 31 päivää maaliskuuta kunkin luvanhakijan 12 artiklan 4 kohdan mukaisesti edellisen vuoden 1 päivän tammikuuta ja 31 päivän joulukuuta välisen ajan osalta toimittamat tiedot, ja toimitettava näistä tiedoista jäljennös kyseisen jäsenvaltion toimivaltaiselle viranomaiselle."

b) Korvataan 6 kohta seuraavasti:

"6. Komissio voi 18 artiklan 2 kohdassa tarkoitettua menettelyä noudattaen muuttaa 1-4 kohdassa säädettyjä ilmoittamisvaatimuksia täyttääkseen pöytäkirjan mukaiset sitoumukset tai parantaakseen kyseisten vaatimusten käytännön soveltamista."

12) Lisätään liitteessä I olevan VIII ryhmän jälkeen ilmaisut seuraavasti:

Lisätään sarakkeeseen "Ryhmä" ilmaisu "IX ryhmä", sarakkeeseen "Aine" ilmaisu "CH2BrCl (haloni-1011-bromikloorimetaani)" ja sarakkeeseen "Otsonia heikentävää ominaisvaikutusta ilmaiseva kerroin" luku "0,12".

13) Kumotaan liite II.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 22 päivänä syyskuuta 2003.

Euroopan parlamentin puolesta

Puhemies

P. Cox

Neuvoston puolesta

Puheenjohtaja

R. Buttiglione

(1) EUVL C 45 E, 25.2.2003, s. 297.

(2) EUVL C 95, 23.4.2003, s. 27.

(3) Euroopan parlamentin lausunto, annettu 5. kesäkuuta 2003 (ei vielä julkaistu virallisessa lehdessä) ja neuvoston päätös, tehty 26. kesäkuuta 2003.

(4) EYVL L 244, 29.9.2000, s. 1, asetus sellaisena kuin se on viimeksi muutettuna komission päätöksellä 2003/160/EY (EUVL L 65, 8.3.2003, s. 29).